b'\n_START_ARTICLE_\nQu\xc3\xa9becs flagg\n_START_PARAGRAPH_\nQu\xc3\xa9becs flagg er bl\xc3\xa5tt og har et hvitt kors med hvite liljer i hvert av de fire bl\xc3\xa5 feltene dannet av korset. Flagget har sine forbilder i franske milit\xc3\xa6re faner og i Frankrikes gamle handelsflagg, et hvitt kors p\xc3\xa5 bl\xc3\xa5 flaggduk. Ogs\xc3\xa5 den heraldiske liljen er et fransk symbol. I de fleste henseende er flagget et symbol for provinsen Qu\xc3\xa9becs franske spr\xc3\xa5k og kultur og et uttrykk for provinsensbestrebelser p\xc3\xa5 \xc3\xa5 ivareta sin identitet i det ellers hovedsakelig engelskspr\xc3\xa5klige Canada. Qu\xc3\xa9becs flagg er ellers unikt blant kanadiske provinser flagg ved at det i Qu\xc3\xa9bec i offisiell sammenheng omtales som nasjonalflagg. _NEWLINE_Flagget er i st\xc3\xb8rrelsesforholdet 2:3. Det ble vedtatt av Qu\xc3\xa9becs regjering 21. januar 1948 og ble lovregulert 9. mars 1950. Flagget ble erkl\xc3\xa6rt som nasjonalflagg av nasjonalforsamlingen i Qu\xc3\xa9bec i november 1999.\n_START_SECTION_\nViseguvern\xc3\xb8rens flagg\n_START_PARAGRAPH_\nKronens representant i provinsen, viseguvern\xc3\xb8ren, f\xc3\xb8rer et bl\xc3\xa5tt flagg med kronet provinsv\xc3\xa5pen innsatt i en hvit skive midt i flagget. Viseguvern\xc3\xb8rens flagg ble innf\xc3\xb8rt 1952.'